De siste skiftene i Stoltenbergs andre regjering skjedde 21. september 2012, da det ble endringer i fem departementer styrt av statsråder fra Arbeiderpartiet: Hanne Bjurstrøm gikk av som arbeidsminister, og Anniken Huitfeldt overtok posten. Hadia Tajik kom inn som ny i regjeringen og overtok etter Huitfeldt i Kulturdepartementet. Utenriksminister Jonas Gahr Støre overtok som statsråd i Helse- og omsorgsdepartementet. Anne-Grete Strøm-Erichsen forlot dette departementet og gikk tilbake til sin tidligere plass som forsvarsminister. Espen Barth Eide som hadde hatt denne posten, ble i stedet leder av Utenriksdepartementet.